《同万益之刘平子梁伯静嘉荐侄出郭酹吴非熊》
明代·李之世

出郭霜气微，孤村澹斜阳。依依闻邻笛，我怀憯以怆。

眷彼同心人，胡为委山岗。海国三千里，游魂归路长。

入门不见人，但见此黄肠。旅葵蔓荒阶，枯藓上颓墙。

思子平生欢，微吟暗自伤。蔬盘罗野簌，且复荐壶觞。

放声聊一哭，掩袂出长廊。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。